《次韵桂嘉任郎中赠别二十四韵》
宋代·周紫芝

是身本蘧庐，误得两朱轓。朅来卧江楼，白鸥看飞翻。

惊鸿卷西风，吹落云水间。江山相表里，宇宙殊恢宽。

但苦千种愁，不供万叠山。幸兹洪崖君，仙驭超人寰。

一身聊复尔，万事不可干。富贵倘无求，藜藿亦自安。

不须金鼎炉，养此玉栋颜。纷纷一回睇，往往俱冥顽。

有如盗蹠手，可鲙朝饭肝。居之彼不疑，念念我心寒。

公今梨枣成，心地无险艰。横湖仅一苇，经月无寒暄。

昔为吏曹郎，今带儒生酸。缪从周旋间，获奉澹泊欢。

公已闻大道，我犹缚枯禅。谁知数日恶，忽有千里叹。

古道催行辀，满山霜叶丹。仙凡自此隔，无复相追攀。

馀生几何时，白日飞惊湍。愿公追松乔，驾鹤骖翔鸾。

我亦上五老，举首云间看。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。